CELEX: 32014D0092
Language: el
Date: 2014-02-14 00:00:00
Title: 2014/92/ΕΕ: Εκτελεστική απόφαση της Επιτροπής, της 14ης Φεβρουαρίου 2014 , για την τροποποίηση του παραρτήματος II της απόφασης 97/794/ΕΚ περί καθορισμού ορισμένων λεπτομερών κανόνων για την εφαρμογή της οδηγίας 91/496/ΕΟΚ του Συμβουλίου όσον αφορά τους κτηνιατρικούς ελέγχους σε ζώντα ζώα που εισάγονται από τρίτες χώρες [κοινοποιηθείσα υπό τον αριθμό C(2014) 750]  Κείμενο που παρουσιάζει ενδιαφέρον για τον ΕΟΧ

18.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 46/18
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Φεβρουαρίου 2014
   για την τροποποίηση του παραρτήματος II της απόφασης 97/794/ΕΚ περί καθορισμού ορισμένων λεπτομερών κανόνων για την εφαρμογή της οδηγίας 91/496/ΕΟΚ του Συμβουλίου όσον αφορά τους κτηνιατρικούς ελέγχους σε ζώντα ζώα που εισάγονται από τρίτες χώρες
   [κοινοποιηθείσα υπό τον αριθμό C(2014) 750]
   (Κείμενο που παρουσιάζει ενδιαφέρον για τον ΕΟΧ)
   (2014/92/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 4 παράγραφος 5, το άρθρο 5 δεύτερο εδάφιο, το άρθρο 7 παράγραφος 2 και το άρθρο 8 παράγραφος Β,
   Εκτιμώντας τα ακόλουθα:
   
               (1)
            
            
               Η απόφαση 97/794/ΕΚ της Επιτροπής (2) καθορίζει ορισμένους λεπτομερείς κανόνες για την εφαρμογή της οδηγίας 91/496/ΕΟΚ όσον αφορά τους κτηνιατρικούς ελέγχους σε ζώντα ζώα που εισάγονται από τρίτες χώρες.
            
         
               (2)
            
            
               Σύμφωνα με το άρθρο 4 της εν λόγω απόφασης, κατά τους φυσικούς ελέγχους που προβλέπονται στο άρθρο 4 παράγραφος 2 της οδηγίας 91/496/ΕΟΚ, τα ζώντα δίχηλα ζώα και ιπποειδή πρέπει να εκφορτώνονται στον συνοριακό σταθμό ελέγχου παρουσία του επίσημου κτηνιάτρου και να υπόκεινται σε επιθεώρηση όσον αφορά την ικανότητά τους να μετακινηθούν, καθώς και σε κλινική εξέταση, που μπορεί να περιλαμβάνουν δειγματοληψία. Οι εν λόγω εξετάσεις και η δειγματοληψία πρέπει να διεξάγονται σύμφωνα με το παράρτημα II της απόφασης 97/794/ΕΚ.
            
         
               (3)
            
            
               Σύμφωνα με το παράρτημα II της απόφασης 97/794/ΕΚ, τουλάχιστον το 3 % των παρτίδων των δίχηλων ζώων και των ιπποειδών υποβάλλονται σε μηνιαία βάση σε ορολογική δειγματοληψία με σκοπό τον έλεγχο της συμμόρφωσης με τις υγειονομικές απαιτήσεις που ορίζονται στο συνοδευτικό κτηνιατρικό πιστοποιητικό.
            
         
               (4)
            
            
               Το άρθρο 2 στοιχείο γ) της οδηγία 2009/156/ΕΚ του Συμβουλίου (3) παρέχει ορισμό για τα εγγεγραμμένα ιπποειδή, στα οποία οι εγγεγραμμένοι ίπποι αντιπροσωπεύουν μια υποομάδα ταξινόμησης σύμφωνα με το άρθρο 19 της εν λόγω οδηγίας. Επομένως, μπορεί να αποφασιστεί ότι οι εισαγωγές από τρίτη χώρα ή τμήμα τρίτης χώρας θα περιοριστούν σε συγκεκριμένα είδη ή κατηγορίες ιπποειδών ή ότι θα καθοριστούν ειδικοί όροι υπό τους οποίους θα πραγματοποιείται η προσωρινή εισαγωγή στο έδαφος της Ένωσης εγγεγραμμένων ιπποειδών ή ιπποειδών που προορίζονται για ειδικές χρήσεις ή η επανεισαγωγή τους, στο έδαφος της Ένωσης, μετά από προσωρινή εξαγωγή.
            
         
               (5)
            
            
               Με την έκδοση των αποφάσεων της Επιτροπής 92/260/ΕΟΚ (4) και 93/195/ΕΟΚ (5) για τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή εγγεγραμμένων ίππων και για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή, και με τον περιορισμό, σύμφωνα με την απόφαση 2004/211/ΕΚ της Επιτροπής (6), των εισαγωγών στην Ένωση ιπποειδών από ορισμένες τρίτες χώρες σε εγγεγραμμένους ίππους σύμφωνα με το παράρτημα I της απόφασης 93/197/ΕΟΚ της Επιτροπής (7), η Επιτροπή όχι μόνο καθόρισε τους εγγεγραμμένους ίππους ως υποομάδα ταξινόμησης των εγγεγραμμένων ιπποειδών που ορίζονται στο άρθρο 2 στοιχείο γ) της οδηγίας 2009/156/ΕΚ, αλλά έλαβε επίσης υπόψη τους περιορισμένους κινδύνους που εμφανίζονται λόγω της εισαγωγής αυτών των ζώων στην Ένωση.
            
         
               (6)
            
            
               Με βάση την εμπειρία που αποκτήθηκε, φαίνεται ότι, στην περίπτωση των εγγεγραμμένων ίππων, το 3 % της δειγματοληψίας αίματος δεν δικαιολογείται από τα αναμενόμενα οφέλη για την παρακολούθηση της συμμόρφωσης με τις υγειονομικές απαιτήσεις που ορίζονται στο συνοδευτικό κτηνιατρικό πιστοποιητικό. Ως εκ τούτου, στην περίπτωση εγγεγραμμένων ίππων, το σταθερό ποσοστό δειγματοληψίας για ορολογική δοκιμή θα πρέπει να αντικατασταθεί από συλλογή των κατάλληλων δειγμάτων με βάση την επικινδυνότητα, εφόσον κριθεί αναγκαία από τον επίσημο κτηνίατρο στον συνοριακό σταθμό ελέγχου.
            
         
               (7)
            
            
               Επομένως, το παράρτημα II της απόφασης 97/794/ΕΚ θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα II της απόφασης 97/794/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Φεβρουαρίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 268 της 24.9.1991, σ. 56.
   
      (2)  Απόφαση 97/794/ΕΚ της Επιτροπής, της 12ης Νοεμβρίου 1997, περί καθορισμού ορισμένων λεπτομερών κανόνων για την εφαρμογή της οδηγίας 91/496/ΕΟΚ του Συμβουλίου όσον αφορά τους κτηνιατρικούς ελέγχους σε ζώντα ζώα που εισάγονται από τρίτες χώρες (ΕΕ L 323 της 26.11.1997, σ. 31).
   
      (3)  Οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 192 της 23.7.2010, σ. 1).
   
      (4)  Απόφαση 92/260/ΕΟΚ της Επιτροπής, της 10ης Απριλίου 1992, σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων (ΕΕ L 130 της 15.5.1992, σ. 67).
   
      (5)  Απόφαση 93/195/ΕΟΚ της Επιτροπής, της 2ας Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή (ΕΕ L 86 της 6.4.1993, σ. 1).
   
      (6)  Απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (ΕΕ L 73 της 11.3.2004, σ. 1).
   
      (7)  Απόφαση 93/197/ΕΟΚ της Επιτροπής, της 5ης Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή (ΕΕ L 86 της 6.4.1993, σ. 16).
   
      ΠΑΡΑΡΤΗΜΑ
      Το μέρος III του παραρτήματος II της απόφασης 97/794/ΕΚ αντικαθίσταται από το ακόλουθο κείμενο:
      
         «III.   Διαδικασία δειγματοληψίας
         
         Η δειγματοληψία με σκοπό τον έλεγχο της συμμόρφωσης με τις υγειονομικές απαιτήσεις που ορίζονται στο συνοδευτικό κτηνιατρικό πιστοποιητικό πραγματοποιείται ως εξής:
         
                     1.
                  
                  
                     Τουλάχιστον το 3 % των παρτίδων υποβάλλονται σε δειγματοληψία για ορολογική δοκιμή σε μηνιαία βάση, με εξαίρεση τους εγγεγραμμένους ίππους σύμφωνα με τον ορισμό που προβλέπεται στο άρθρο 2 στοιχείο γ) της οδηγία 2009/156/ΕΚ του Συμβουλίου (1), και συνοδεύονται από ατομικό υγειονομικό πιστοποιητικό που βεβαιώνει τη συμμόρφωση με τις υγειονομικές απαιτήσεις που ορίζονται στις αποφάσεις οι οποίες εκδόθηκαν δυνάμει του άρθρου 15 στοιχείο α) και του άρθρου 19 στοιχεία α) και β) της εν λόγω οδηγίας.
                     Τουλάχιστον το 10 % των ζώων καθεμίας από τις παρτίδες που επιλέγονται για τη δειγματοληψία, όπως αναφέρεται στο πρώτο εδάφιο, υποβάλλονται σε δειγματοληψία, με ελάχιστο αριθμό τα τέσσερα ζώα. Αν διαπιστωθούν προβλήματα, το ποσοστό αυτό πρέπει να αυξηθεί.
                  
               
                     2.
                  
                  
                     Ύστερα από εκτίμηση επικινδυνότητας που πραγματοποιεί ο επίσημος κτηνίατρος, μπορούν να ληφθούν τα αναγκαία δείγματα από οποιοδήποτε ζώο μιας παρτίδας η οποία παρουσιάζεται στον συνοριακό σταθμό επιθεώρησης.
                  
               
      
         (1)  Οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 192 της 23.7.2010, σ. 1).».